钦定古今图书集成/明伦汇编/官常典/第064卷 > 河间王颙
## 钦定古今图书集成/明伦汇编/官常典/第064卷 > 河间王颙

按《晋书》本传：“河间王颙，字文载，安平献王孚孙，太原
烈王瓌之子也。初袭父爵，咸宁二年就国，三年，改封
河间。少有清名，轻财爱士，与诸王俱来朝，武帝叹颙
可以为诸国仪表。元康初，为北中郎将，监邺城。九年，
代梁王肜为平西将军，镇关中。石函之制，非亲亲不
得都督关中，颙干诸王为疏，特以贤举。及赵王伦篡”
位，齐王冏谋讨之。前安西参军夏侯奭自称侍御史，
在始平合众得数千人以应冏，遣信要颙。颙遣主簿
房阳、河间国人张方讨擒奭及其党十数人于长安
市，腰斩之。及冏檄至，颙执冏使，送之于伦。伦征兵于
颙，颙遣方率关右健将赴之。方至华阴，颙闻二王兵
盛，乃加长史李含龙骧将军，领督护席薳等追方军
回，以应二王。义兵至潼关，而伦、秀已诛，天子反正，含、
方各率众还。及冏论功，虽怒颙初不同，而终能济义。
进位侍中、太尉，加三赐之礼。后含为翊军校尉，与冏
参军皇甫商、司马赵骧等有憾，遂奔颙，诡称受密诏
代冏，因说利害。颙纳之，便发兵遣使邀成都王颖，以
含为都督，率诸军屯阴盘，前锋次于新安，去洛百二
十里，檄长沙王乂讨冏。及冏败，颙以含为河南尹，使
与冯荪、卞粹等潜图害乂。商知含前矫妄，及与颙阴
谋，具以告乂，乂乃诛含等。颙闻含死，即起兵，以“讨商”
为名，使张方为都督，领精卒七万向洛。方攻商，商距
战而溃，方遂进攻西明门。乂率中军左右卫击之，方
众大败，死者五千馀人。方初于“水桥西为营。”于是
筑垒数重，外引廪谷，以足军资。乂复从天子出攻，方，
战辄不利，及乂死，方还长安。诏以颙为太宰、大都督、
雍州牧。颙废皇太子覃，立成都王颖为太弟，改年，大
赦。左卫将军陈奉天子伐颖，颙又遣方率兵二万救邺。天子已幸邺，方屯兵洛阳。及王浚等伐颖，颖挟
天子归洛阳。方将兵入殿中，逼帝幸其垒，掠府库，将
焚宫庙，以绝众心，卢志谏乃止。方又逼天子幸长安，
颙乃选置百官，改秦州为定州。及东海王越起兵徐
州，西迎大驾，关中大惧。方谓颙曰：“方所领犹有十馀
万众，奉送大驾还洛宫，使成都王反邺，公自留镇关
中，方北讨博陵。如此，天下可小安，无复举手者。”颙虑
事大难济，不许。乃假刘乔节，进位镇东大将军，遣成
都王颖总统楼裒、王阐等诸军，据河桥以距越王浚
遣督护刘根将三百骑至河上，阐出战，为根所杀。颖
顿军张方故垒。范阳王虓遣鲜卑骑与平昌、博陵众
袭河桥，楼裒西走，追骑至新安，道路死者不可胜数。
初，越以张方劫迁车驾，天下怨愤，倡义与山东诸侯
克期奉迎。先遣说颙令送帝还都，与颙分陕而居，颙
欲从之，而方不同。及东军大捷，成都等败，颙乃令方
亲信将郅辅夜斩方，送首以示东军，寻变计，更遣刁
默守潼关，乃咎辅杀方，又斩辅。颙先遣将吕朗等据
荥阳，范阳王虓司马刘琨以方首示朗，于是朗降。时
东军既盛，破刁默以入关。颙惧，又遣马瞻、郭伟于霸
水御之。瞻等战败散走，颙乘单马逃于太白山。东军
入长安，大驾旋，以太弟太保梁柳为镇西将军，守关
中。马瞻等出诣柳，因共杀柳于城内。瞻等与始平太
守梁迈合从，迎颙于南山。颙初不肯入府，长安令苏
众、记室督朱永劝颙表称“柳病卒，辄知方事。”弘农太
守裴廙、秦国内史贾龛、安定太守贾疋等起义讨颙，
斩马瞻、梁迈等。东海王越遣督护麋晃率国兵伐颙，
至郑，颙将牵秀距晃，晃斩秀，并其二子。义军据有关
中，颙保城而已。永嘉初，诏书以颙为司徒，乃就征。南
阳王模遣将梁臣于新安雍谷车上扼杀之，并其三
子。诏以彭城元王植子融为颙嗣，改封乐成县王。薨，
无子。建兴中，元帝又以彭城康王释子钦为融嗣。